Flere end 50 borgere var torsdag aften mødt op for at vise deres utilfredshed med, at et flertal i byrådet i Rebild Kommune foreslår at lukke skolen i Ravnkilde. Borgerne demonstrerede før byrådsmødet, som blev afholdt i Nørager, men deres protester var ikke nok til at få politikerne på andre tanker, da budgetforslaget skulle førstebehandles. 14 byrådsmedlemmer stemte nemlig for forslaget, som blandt andet betyder en lukning af Ravnkilde Skole, mens 10 stemte imod. - Jeg synes, det er rigtig fint, at borgerne viser deres følelser og stillingtagen til noget så vigtigt som en hel kommunes budget. Budgettet er stramt, og der vil blive truffet beslutninger, som påvirker borgerne i vores kommune, siger Jesper Greth (V), der er borgmester i Rebild Kommune. Overvejer at flytte Ravnkilde-borgerne er bekymrede for, at deres by langsomt dør, hvis skolen lukker. - Hvis børnehaven og skolen ikke er der, så forsvinder foreningslivet, og så skal man til at kigge sig om efter, om det er der, man skal blive, siger Morten Kjeldgaard Pedersen, som var med til at demonstrere før byrådsmødet. Borgmesteren forstår godt borgernes bekymring. - En skole har stor betydning for en by, og det har vi som politikere også forståelse for. Så jeg forstår ganske udmærket, at de kommer og giver udtryk for, hvad det betyder for deres by, siger borgmesteren. Bange for at tømme kassen Rebild Kommune er dog tvunget til at finde besparelser for op mod 40 millioner kroner i budgettet for 2023. Kommunen ønsker at modernisere ældreboliger og plejecentre, og samtidig tilpasse kapaciteten, så driftsomkostningerne kan blive lavere, fordi der ikke er boliger, der står tomme. Det er i denne strukturændring, lukningen af skolen i Ravnkilde også er i spil. - Vi står i en situationen, hvor vores driftsøkonomi ikke er i balance. Der skal være balance mellem udgifter og indtægter, ellers tømmer vi kassen, siger Jesper Greth. Det endelige budget skal være færdigt midt i oktober.

Opsummering:
En lukning af skolen i Ravnkilde er tættere på at blive en realitet, da et flertal af byrådsmedlemmerne i Rebild Kommune torsdag aften stemte for budgetforslaget.